[Foto’s] Kinders ruil rommel vir kosFoto: Verskaf Die NG kerk Somerset-Oos in die Oos-Kaap bestuur ŉ projek wat minderbevoorregte kinders tussen ses en 12 jaar oud help voed, en sommer opvoed ook. Hanneke Janse van Vuuren (31), projekbestuurder en predikant van dié gemeente, sê kinders tel rommel op in ruil vir punte wat elke Maandag by ŉ “winkel” bestee kan word. Die “winkel” is ŉ vraghouer met ŉ verskeidenheid produkte soos blikkieskos, mieliepap, tandeborsels, skryfbehoeftes, handeroom en lekkergoed. Die gemeenskap skenk ook klere en blikkieskos vir die projek. “Ons het eers op die kleiner kinders begin fokus, want ons voel daar was die grootste nood, maar ons het nou ŉ soortgelyke projek vir die groter kinders asook werklose mense.” ŉ Gemiddeld van tussen 100 en 150 kinders neem op ŉ Maandag deel aan die projek. “Ons getrouste deelnemer het reeds 150 punte gespaar, en in 2015 het die meisie wat die meeste kilogramme deur die jaar gebring het vir haarself ŉ fiets gewen,” sê Hanneke. Kinders word aangemoedig om plastiek, karton en blikkies bymekaar te maak, wat dan geweeg word. “Ons het ŉ elektroniese skaal wat die rommel weeg. Die gewig word dan in ŉ spreitabel op Excel ‘ingelees’ en die punte word toegeken wat deur ŉ formule uitgewerk word.” Wanneer byvoorbeeld 3 kg se plastiek ingesamel word, sal nege punte toegeken word. ŉ Rolletjie toiletpapier, ŉ uitveër of pen kos een punt. ŉ Klein sakkie suiker of ŉ pakkie tee sal jou twee punte kos. Vir vier punte kan jy ŉ blikkie met vis of vleis kry. “Die meeste kinders gebruik hul punte vir kos omdat dit hul grootste nood is,” sê Hanneke. Dié projek wat in 2014 op die been gebring is, word in samewerking met die Ithemba Foundation, ŉ niewinsgewende organisasie, bestuur. “Die kinders kom partykeer hier aan met swart vullissakke of kruiwaens vol rommel. Hulle is regtig die armste van die armes.” Hanneke meen die dorp, wat in sekere dele vreeslik vuil is, lyk ook sommer ŉ bietjie skoner en dat ŉ mens die verskil veral oor naweke kan sien. “ŉ Mens kan beslis ŉ verskil sien, maar die grootste doel van hierdie projek is om kinders menswaardigheid te gee, iets wat hulle dalk nie by die huis kry nie. As ons hulle ken, groet ons hulle op die naam.”